Boervrou ontvoer, op Lesotho-grens gelos | Netwerk24
Deur Alet van der Walt 03 Julie 2020 13:14
Daleen van der Hoven, wat in haar 80's is, is Vrydag omstreeks 02:00 deur 'n groep mans in haar huis oorval.
Sy het blykbaar nie gehoor toe die mans inbreek nie.
Daleen van der Hoven se uitgebrande Audi is in Lesotho gekry.
Jakkals le Roux, van Vrystaat Landbou (VL), sê Van der Hoven is aangerand en die mans het ses vuurwapens gebuit. Hulle het haar hierna in haar voertuig, 'n Audi-sedan, gedwing en met haar in die rigting van Lesotho gery.
Le Roux sê die groep het Van der Hoven op die grens by 'n FM-toring afgelaai op dieselfde plek waar Lesotho-burgers die grens glo maklik onwettig oorsteek.
Van der Hoven, wat die omgewing ken, het oor die grens gestap en hulp by Lesotho-burgers gaan vra. Van die mense ken haar en een van hulle het 'n Suid-Afrikaanse boer se selnommer. Hulp is so ontbied.
Le Roux sê dit is bitterlik koud in die gebied in die vroeë oggendure en die mense het Van der Hoven versorg en warm toegemaak.
"Was dit nie vir hulle nie, kon sy dalk doodgegaan het," sê hy.
'n Ruk later is berigte ontvang dat Van der Hoven se voertuig in Lesotho aan die brand gesteek is en dat die aanvallers gevlug het.
Dr. Jane Buys, veiligheids-en-risiko-analis van VL, sê die Boesmanskop-gebied is 'n misdaadbrandpunt en is in misdadigers uit die Bergkoninkryk se visier.
Gerrit van der Walt (59), die boer wat verlede naweek 'n aanvaller doodgeskiet het, boer nie ver van Van der Hoven af nie.
Kol. Thandi Mbambo, provinsiale polisiewoordvoerder, het die aanval bevestig en sê Van der Hoven is erg met 'n ysterstaaf aangerand.